Шануйце ўсё жывое
*Уладзімір Дубоўка*

Як толькі я сябе помню, бацькі мае і старэйшыя людзі — суседзі — прывучалі нас, малых, шанаваць[[1]](#footnote-1) усё жывое, што вакол нас:

— Не тапчы травіцы, хадзі сцежачкай. Трава вырасце. Яе скосяць — будзе сена кароўкам, каню...

— Не чапай, не ламай малога дубочка або сасонкі. З іх вырастаюць вялікія дрэвы, яны пойдуць на хату або на шафу…

— Асцярожна рві яблыкі — не паламай, не адвіхні галінку. Дрэва будзе хварэць, на паламаным суку не будзе яблыкаў...

— Праз жыта нацянькі[[2]](#footnote-2) не хадзі. Калі патопчаш яго, будзе менш хлеба...

Як толькі я сябе помню, штодня даводзілася пачуць нешта новае і цікавае:

— Гэта зёлка[[3]](#footnote-3) — дзівасіл. Калі выкапаць і высушыць яго карэнне — будзе зелле ад болю ў грудзях.

— Гэтая прыгожая красачка — васілёк. Калі яе высушыць — будзе зелле ад хваробы вачэй.

3 маленства расло ў мяне замілаванне да прыроды. Нават крапіву я не збіваў кіем[[4]](#footnote-4). Яна ж расце таксама на карысць чалавеку.

Любіў я, заўважыўшы ў лесе прыгожую кветку-зёлку, выкапаць яе з зямлі і прынесці ў агарод, бо ведаў, што кожная зёлка мае нешта сваё добрае і патрэбнае людзям.

1. *Шанава́ць* — берагчы, паважаць. [↑](#footnote-ref-1)
2. *Нацянькі́* — самым кароткім шляхам. [↑](#footnote-ref-2)
3. *Зе́лле* — тут: лекавыя травы, а таксама настой на іх для лячэбных мэт, зёлкі. [↑](#footnote-ref-3)
4. *Кій* — прамая тонкая палка. [↑](#footnote-ref-4)